ตลาดหุ้นเอเชียแดงยกแผง หลังดาวโจนส์ดิ่งกว่า 200 จุด
ตลาดหุ้นเอเชียแดงยกแผง หลังดาวโจนส์ดิ่งกว่า 200 จุด วิตกกังวลเกี่ยวกับสงครามการค้าระหว่างสหรัฐและจีน
15 มี.ค. 2561

ผู้สื่อข่าวรายงานว่า ตลาดหุ้นเอเชียปรับตัวลดลงในเช้าวันนี้ ตามทิศทางดัชนีดาวโจนส์ตลาดหุ้นนิวยอร์กที่ปิดร่วงลงเมื่อคืน เนื่องจากความวิตกกังวลเกี่ยวกับสงครามการค้าระหว่างสหรัฐและจีน หลังจากมีรายงานว่ารัฐบาลสหรัฐเตรียมเรียกเก็บภาษีนำเข้าสินค้าเทคโนโลยีสารสนเทศ โทรคมนาคม และสินค้าเพื่อผู้บริโภคจากจีน นอกจากนี้ ประธานาธิบดีโดนัลด์ ทรัมป์ ยังกดดันให้จีนปรับลดยอดเกินดุลการค้ากับสหรัฐลง 1 แสนล้านดอลลาร์
โดย ดัชนี NIKKEI 225 ตลาดหุ้นญี่ปุ่นเปิดวันนี้ที่ 21,704.14 จุด ลดลง 73.15 จุด, -0.34% ดัชนี SSE Composite ตลาดหุ้นจีนเปิดวันนี้ที่ 3,277.51 จุด ลดลง 13.87 จุด, -0.42% ดัชนี HSI ตลาดหุ้นฮ่องกงเปิดวันนี้ที่ 31,181.15 จุด ลดลง 253.86 จุด, -0.81%
ขณะเดียวกัน ดัชนี TAIEX ตลาดหุ้นไต้หวันเปิดวันนี้ที่ 11,039.60 จุด เพิ่มขึ้น 0.80 จุด, +0.01% ดัชนี KOSPI ตลาดหุ้นเกาหลีใต้เปิดวันนี้ที่ 2,486.00 จุด ลดลง 0.08 จุด, -0.00% ดัชนี FTSE STI ตลาดหุ้นสิงคโปร์เปิดวันนี้ที่ 3,520.81 จุด ลดลง 18.60 จุด, -0.53% ดัชนี FBMKLCI ตลาดหุ้นมาเลเซียเปิดวันนี้ที่ 1,854.12 จุด ลดลง 2.94 จุด, -0.16%
นอกจากนี้ ตลาดหุ้นเอเชียยังได้รับแรงกดดันหลังจากที่กระทรวงพาณิชย์สหรัฐเปิดเผยว่า ยอดค้าปลีกปรับตัวลง 0.1% ในเดือนก.พ. สวนทางนักวิเคราะห์ที่คาดว่าจะเพิ่มขึ้น 0.3% หลังจากที่ปรับตัวลง 0.1% ในเดือนม.ค.
ทั้งนี้ ยอดค้าปลีกสหรัฐร่วงลงเป็นเดือนที่ 3 ในเดือนก.พ. ซึ่งเป็นครั้งแรกนับตั้งแต่เดือนเม.ย.2555 ที่ยอดค้าปลีกลดลง 3 เดือนติดต่อกัน